สมาคมตราสารหนี้บ่ยั่นแบงก์ชิงเงินฝาก
ตลาดตราสารหนี้ไม่ห่วง ธนาคารแข่งระดมเงินดุเดือด ทั้งเงินฝาก ตั๋วบี/อี ดันดอกเบี้ยพุ่ง หลังเกณฑ์บาเซิล 3 ห้ามนับหุ้นกู้ด้อยสิทธิเป็นเงินกองทุน
17 ส.ค. 2554

ตลาดตราสารหนี้ไม่ห่วง ธนาคารแข่งระดมเงินดุเดือด ทั้งเงินฝาก ตั๋วบี/อี ดันดอกเบี้ยพุ่ง หลังเกณฑ์บาเซิล 3 ห้ามนับหุ้นกู้ด้อยสิทธิเป็นเงินกองทุน 
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย (Thai BMA) เปิดเผยว่า กรณีธนาคารกลางทั่วโลกจะนำเกณฑ์บาเซิล 3 มาใช้ และมีข้อกำหนดที่ไม่ให้ธนาคารพาณิชย์นำหุ้นกู้ด้อยสิทธิมาใช้เป็นเงินกองทุน ทำให้ธนาคารจะต้องหาวิธีระดมเงินเพื่อให้มีเงินทุนแข็งแกร่งในอนาคต
นอกจากนี้ ยังมีการเร่งระดมเงินฝากเพื่อขยายธุรกิจ ทำให้ดอกเบี้ยเงินฝากในระบบปรับตัวสูงขึ้น รวมถึงการออกหุ้นกู้ไม่ด้อยสิทธิ และการออกตั๋วเงินที่มีอายุไม่เกิน 270 วัน เพื่อนำมาใช้เป็นเงินทุนหมุนเวียนมากขึ้น
“เท่าที่คุยกับธนาคารพาณิชย์ทุกคนไม่ค่อยกังวล เพราะส่วนใหญ่มีเงินกองทุนที่แข็งแรง และเริ่มเห็นการปรับตัวของธนาคารในการระดมเงิน ที่ระยะหลังๆ จะเริ่มเห็นการระดมเงินด้วยการออกตั๋วบี/อีมากขึ้นด้วย” น.ส.อริยา กล่าว
ทั้งนี้ ในช่วง 5 เดือนแรกปีนี้ จะเห็นว่ามีธนาคารทั้งในและต่างประเทศยื่นขออนุญาตออกตั๋วบี/อี เช่น ธนาคารกสิกรไทย (KBANK) ออกวงเงิน 2 หมื่นล้านบาท ธนาคารสแตนดาร์ดชาร์เตอร์ด วงเงิน 6.6 หมื่นล้านบาท ธนาคารเกียรตินาคิน (KK) วงเงิน 6,800 ล้านบาท ธนาคารทหารไทย (TMB) 4.6 หมื่นล้านบาท รวมถึงธนาคารกรุงไทยด้วย
อย่างไรก็ตาม หากธนาคารพาณิชย์ในระบบเร่งแข่งขันอัตราดอกเบี้ยเงินฝาก สุดท้ายก็จะทำให้อัตรากำไรอ่อนตัวลงได้เช่นกัน
สำหรับผลกระทบที่จะเกิดขึ้นกับตลาดตราสารหนี้ภายหลังจากที่ธนาคารพาณิชย์ไม่สามารถนับหุ้นกู้ด้อยสิทธิเป็นเงินกองทุนได้นั้น ระยะสั้นๆ คงไม่กระทบมากนัก เพราะส่วนใหญ่จะเป็นหุ้นกู้อายุยาว และยังไม่หมดอายุในเร็วๆ นี้ 
จากสถิติ 3 ปีที่ผ่านมา ธนาคารพาณิชย์ออกหุ้นกู้ด้อยสิทธิในระบบมีวงเงินรวมกว่า 1 แสนล้านบาท เช่น ปี 2551 วงเงิน 4.9 หมื่นล้านบาท ปี 2552 มูลค่า 6 หมื่นล้านบาท และปี 2553 วงเงิน 5 หมื่นล้านบาท ส่วน 5เดือนแรกปีนี้ไม่เห็นธนาคารออกหุ้นกู้ แต่ขายเป็นตั๋วเงินแทน
อย่างไรก็ตาม ธนาคารทั้งระบบมีเงินกองทุนสูงกว่าเกณฑ์ที่ธนาคารแห่งประเทศไทย (ธปท.) กำหนด และไม่จำเป็นต้องเพิ่มทุนจดทะเบียนในช่วงนี้
ล่าสุดธนาคารซีไอเอ็มบี ไทย (CIMBT) ประกาศเสนอขายหุ้นกู้ด้อยสิทธิ วงเงิน 3,000 ล้านบาท อายุ 10 ปี อัตราดอกเบี้ย 5.35% ต่อปี ให้กับนักลงทุนทั่วไปและนักลงทุนสถาบัน เปิดจองซื้อขั้นต่ำ 1 แสนบาท ได้ตั้งแต่วันที่ 4-13 ก.ค. 2554 ที่สาขาของธนาคารซีไอเอ็มบีทั้ง 154 แห่งทั่วประเทศ
ขณะที่ธนาคารทหารไทย ปรับเพิ่มอัตราดอกเบี้ยเงินฝากประจำ ตั้งแต่ 0.35-1.1% เริ่มมีผลตั้งแต่วันที่ 30 มิ.ย. 2554